Betogende bejaardes oornag buite parlementDie parlementsgebou in Kaapstad Foto: World Elections Die pensioentrekkers is almal voormalige werknemers van Spoornet en die Ciskei Transport Corporation. Hulle het die nag buite op die keistene voor die parlement deurgebring in die hoop dat hul lot raakgesien sal word. Milton Maweni, een van die pensioentrekkers, het gesê hy het van 1959 tot 1988 vir Spoornet gewerk. Ná ŉ staking is hy en sy kollegas uitgesluit en aangesê om nie weer terug te keer nie. Volgens Maweni het hulle die regering al telkemale genader vir hulp, maar hul pleidooie het telkens op dowe ore geval. “Ons het nie ons pensioene ontvang nie. Hulle het net die hekke toegemaak,” het hy gesê. “Hulle eet die geld, want ons is oud. Al hierdie ou mense moet hier buite op die grond slaap – hoekom? Al die parlementslede is kinders en bedrieërs.” Senior parlementêre beamptes en LP’s het met die ontevrede pensioentrekkers vergader en ŉ skikking is bereik waardeur die pensioentrekkers voorsien sal word van vervoer terug Oos-Kaap toe. ŉ Taakspan wat bestaan uit beamptes van die Oos-Kaapse premierskantoor en die departemente van vervoer en openbare ondernemings is saamgestel om die saak te ondersoek. Masibulele Xaso, waarnemende sekretaris van die nasionale vergadering, het gesê hulle sal agter die kap van die byl kom of daar wel geld aan die pensioentrekkers verskuldig is en hoekom die pensioene nie uitbetaal is nie. Die taakspan moet die ondersoek teen 30 November voltooi.